Metodické usmernenie č. 62/2011,
 ktorým sa zabezpečuje priebeh výučby a prevádzka škôl a školských zariadení v čase mimoriadnej situácie, núdzového stavu, výnimočného stavu, vojnového stavu a vojny

Gestorský útvar: odbor krízového manažmentu, tel.: +421 908 790 130 	ev. č.: 2011-3146/39809:4-29

Ministerstvo školstva, vedy, výskumu a športu Slovenskej republiky (ďalej len „MŠVVaŠ SR“) podľa § 5 písm. u) zákona č. 179/2011 Z. z. o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov (ďalej len „zákon“) a na základe úlohy C.1. Uznesenia vlády SR č. 637 zo dňa
5. októbra 2011 vydáva toto metodické usmernenie. 
Prvá časť
Úvodné ustanovenia
Čl. 1	
Predmet úpravy
(1)	Týmto metodickým usmernením sa upravuje právo na vzdelanie žiakom základných škôl, stredných škôl a špeciálnych škôl a študentom vysokých škôl v čase mimoriadnej situácie), núdzového stavu, výnimočného stavu, vojnového stavu a vojny). 
(2)	Metodické usmernenie zároveň upravuje komplex organizačných a materiálno-technických a personálnych opatrení na zníženie rozsahu alebo zmenu režimu výučby):
a)	na základných školách,
b)	na stredných školách,
c)	v špeciálnych školách,
d)	v školských zariadeniach
e)	na vysokých školách.
(3)	Priebeh a forma štúdia v ostatných školách a školských zariadeniach zostávajú zachované v čase mimoriadnej situácie, núdzového stavu, výnimočného stavu, vojnového stavu a vojny rovnako ako v stave bezpečnosti, ak nie je stanovené inak.
(4)	Metodické usmernenie určuje úlohy krajským školským úradom na zabezpečenie priebehu výučby a prevádzky škôl a školských zariadení v čase mimoriadnej situácie, núdzového stavu, výnimočného stavu, vojnového stavu a vojny.
(5)	Podľa tohto metodického usmernenia sa postupuje v čase mimoriadnej situácie, núdzového stavu, výnimočného stavu, vojnového stavu a vojny iba ak tak rozhodne minister školstva, vedy, výskumu a športu Slovenskej republiky.
(6)	Toto metodické usmernenie sa nedotýka škôl, ktorých zriaďovateľom je Ministerstvo zdravotníctva Slovenskej republiky, Ministerstvo vnútra Slovenskej republiky a Ministerstvo obrany Slovenskej republiky.
Druhá časť
Vojnový stav a vojna 
Čl. 2	
Základné školy
(1)	Základné školy poskytujú základné vzdelanie v čase vojnového stavu a vojny podobne ako v stave bezpečnosti, ale s úpravou formy a priebehu výučby, ak nie je stanovené inak.
(2)	V nultom ročníku a v 1. až 9. ročníku základnej školy sa zabezpečuje výchova a vzdelávanie prostredníctvom vzdelávacích programov, ktoré zabezpečujú základné vzdelanie podľa osobitného predpisu.) 
(3)	V nultom ročníku a v 1. až 4. ročníku je vhodné vyčleniť minimálne jednu hodinu na vyučovanie predmetu, ktorý bude obsahovo zameraný (príroda a spoločnosť, zdravie a pohyb) na ochranu života a zdravia – riešenie mimoriadnych situácií – varovné signály, evakuácia školy v prípade ohrozenia, možnosti vzniku mimoriadnych udalostí, požiarna ochrana, detské prostriedky individuálnej ochrany, nebezpečné látky, zdravotná príprava, pobyt a pohyb v prírode.  
(4)	V 5. až 9. ročníku  základných škôl sa v čase vojnového stavu a vojny odporúča z hodinovej dotácie pre výchovné predmety vyčleniť minimálne jednu hodinu na vyučovanie predmetu „Biológia, Chémia“, ktorá bude obsahovo zameraná na učivo predmetu ochrana života a zdravia s dôrazom na ochranu proti zbraniam hromadného ničenia, ochranu proti nebezpečným látkam a na prípravu na sebaochranu a vzájomnú pomoc.
(5)	Za dodržanie výučby podľa tohto článku zodpovedá riaditeľ školy.
(6)	Riaditeľ školy informuje žiakov a zamestnancov o vzniknutej situácii a následne ich oboznámi s ich povinnosťami a formou výučby.
Čl. 3	
Stredné školy
(1)	Stredné školy postupujú podľa štátneho vzdelávacieho programu ISCED 2 a 3, ktorý je  záväzným dokumentom pre vytvorenie školského vzdelávacieho programu pre školy. Stredné školy poskytujú žiakom vzdelanie podľa osobitného predpisu.)
(2)	Pri priebehu štúdia na stredných školách sa v čase vojnového stavu a vojny odporúča z hodinovej dotácie pre výchovné predmety vyčleniť minimálne jednu hodinu na vyučovanie predmetu ochrana života a zdravia s dôrazom na ochranu proti zbraniam hromadného ničenia, na ochranu proti nebezpečným látkam a na prípravu na sebaochranu a vzájomnú pomoc.
(3)	Žiaci nadstavbového štúdia a pomaturitného štúdia organizovaného strednými školami pokračujú v štúdiu v čase vojnového stavu a vojny rovnako ako v stave bezpečnosti až do ukončenia príslušného nadstavbového štúdia alebo príslušného pomaturitného štúdia. V nasledujúcom školskom roku stredná škola neotvorí ďalšie nadstavbové štúdium a pomaturitné štúdium, ak nie je stanovené inak.
(4)	Za dodržanie výučby podľa tohto článku zodpovedá riaditeľ školy.
(5)	Riaditeľ školy informuje žiakov a zamestnancov o vzniknutej situácii a následne ich oboznámi s ich povinnosťami a formou výučby.
Čl. 4	
Športové školy, špeciálne školy, spojené školy, praktické školy,  školy s celodennou výchovou a internátne školy, súkromné školy a cirkevné školy
Na priebeh a formu výučby v športových školách, špeciálnych školách, všetkých typoch škôl s celodennou výchovou a všetkých typoch internátnych škôl, súkromných a cirkevných školách vo všetkých ročníkoch štúdia sa primerane vzťahujú ustanovenia Čl. 2 a Čl. 3. 
Čl. 5	
Prijímanie na štúdium na stredných školách
Prijímanie na štúdium na stredných školách prebieha v čase vojnového stavu a vojny zachované rovnako ako v stave bezpečnosti.
Čl. 6	
Vysoké školy
(1)	Vysoké školy pokračujú v čase vojnového stavu a vojny vo svojej činnosti. 
(2)	Priebeh a forma štúdia na vysokých školách v čase vojnového stavu a vojny sú vykonávané v súlade s internými dokumentmi,  ktoré upravujú činnosť vysokej školy v čase vojnového stavu a vojny.)
(3)	Za dodržanie ustanovení podľa tohto článku zodpovedá rektor.
(4)	Rektor vysokej školy zabezpečí informovanie študentov a zamestnancov o vzniknutej situácii a následne zabezpečí oboznámenie študentov a zamestnancov s ich povinnosťami a formou výučby.
Tretia časť
Mimoriadna situácia, núdzový stav a výnimočný stav 
Čl. 7	
Základné školy a stredné školy
(1)	Základné školy a stredné školy poskytujú vzdelanie v čase mimoriadnej situácie, núdzového stavu a výnimočného stavu rovnako ako v stave bezpečnosti ak to krízová situácia dovoľuje.
(2)	Ak krízová situácia znemožňuje realizáciu a priebeh výučby a prevádzku školy rovnako ako v stave bezpečnosti, možno postupovať podľa Čl. 12. 
(3)	Za dodržanie výučby podľa tohto článku zodpovedá riaditeľ školy.
(4)	Riaditeľ školy informuje žiakov a zamestnancov o vzniknutej situácii a následne ich oboznámi s ich povinnosťami a formou výučby.
Čl. 8	
Športové školy, špeciálne školy, spojené školy, praktické školy,  školy s celodennou výchovou a internátne školy, súkromné školy a cirkevné školy
Na priebeh a formu výučby v športových školách, špeciálnych školách, všetkých  typoch škôl s celodennou výchovou a všetkých typoch internátnych škôl, súkromných a cirkevných školách vo všetkých ročníkoch štúdia v čase mimoriadnej situácie, núdzového stavu a výnimočného stavu sa primerane vzťahujú ustanovenia Čl. 7. 
Čl. 9	
Prijímanie na štúdium na stredných školách
Prijímanie na štúdium na stredných školách prebieha v čase mimoriadnej situácie, núdzového stavu a výnimočného stavu rovnako ako v stave bezpečnosti.
Čl. 10	
Vysoké školy
(1)	Vysoké školy pokračujú v čase mimoriadnej situácie, núdzového stavu a výnimočného stavu vo svojej činnosti. 
(2)	Priebeh a forma štúdia na vysokých školách v čase mimoriadnej situácie, núdzového stavu a výnimočného stavu sú vykonávané v súlade s internými dokumentmi,  ktoré upravujú činnosť vysokej školy v čase mimoriadnej situácie, núdzového stavu a výnimočného stavu.)
(3)	Za dodržanie ustanovení podľa tohto článku zodpovedá rektor.
(4)	Rektor vysokej školy zabezpečí informovanie študentov a zamestnancov o vzniknutej situácii a následne zabezpečí oboznámenie študentov a zamestnancov s ich povinnosťami a formou výučby.
Štvrtá časť
Spoločné ustanovenia
Čl. 11	
Krajský školský úrad
(1)	Krajský školský úrad vo svojej územnej pôsobnosti zabezpečí oboznámenie riaditeľov, alebo štatutárnych zástupcov všetkých druhov a typov škôl a školských zariadení s týmto metodickým usmernením.)
(2)	Krajský školský úrad vo svojej územnej pôsobnosti kontroluje dodržiavanie ustanovení tohto metodického usmernenia.)
Čl. 12	
Spoločné ustanovenia
(1)	Ak dôjde v období vyučovania k nepredvídanej udalosti, najmä k živelnej pohrome, energetickej kríze, epidémii alebo pandémii, alebo k iným závažným udalostiam, pri ktorých môže dôjsť k ohrozeniu života alebo zdravia detí, žiakov alebo zamestnancov škôl a školských zariadení, môže minister školstva, vedy, výskumu a športu Slovenskej republiky mimoriadne prerušiť alebo zmeniť obdobie vyučovania v školách a prevádzku školských zariadení na nevyhnutný čas.
O mimoriadnom prerušení alebo zmene vyučovania informuje ministerstvo verejnosť prostredníctvom hromadných informačných prostriedkov). Toto ustanovenie sa nevzťahuje na činnosť vysokých škôl.
(2)	Ak tak rozhodne minister školstva, vedy, výskumu a športu Slovenskej republiky môže byť, s výnimkou vysokých škôl, redukovaný výchovno-vzdelávací proces zabezpečovaný:
a)	krátením dĺžky trvania  vyučovacích hodín,
b)	krátením počtu vyučovacích hodín,
c)	zmenou učebného plánu.
(3)	MŠVVaŠ SR, vyšší územný celok a obec vzájomne spolupracujú pri vykonávaní opatrenia hospodárskej mobilizácie podľa § 5 písm. u) zákona tak, aby bola zabezpečená výchova a vzdelávanie v školách a v školských zariadeniach v sústave škôl a školských zariadení.)
(4)	Toto metodické usmernenie vymedzuje základný rámec k vypracovaniu interných predpisov na zabezpečenie priebehu výučby a prevádzky škôl a školských zariadení v čase mimoriadnej situácie, núdzového stavu, výnimočného stavu, vojnového stavu a vojny.
(5)	Na vypracovaní interných predpisov sa podieľajú štatutárny zástupca subjektu, zodpovedný zamestnanec za prípravu a zabezpečenie výchovno-vzdelávacieho procesu, odborný zamestnanec krízového riadenia a ďalší odborní zamestnanci. 
(6)	Pri vypracovaní interných predpisov sa vychádza z podkladových materiálov pre výchovno-vzdelávací proces v stave bezpečnosti, z predpokladaných situácií a možností v čase vojny a vojnového stavu v Slovenskej republike, z predpokladaných situácií a možností v čase mimoriadnej situácie, núdzového stavu a výnimočného stavu v príslušnom regióne alebo obci a v súlade s ostatnou plánovacou dokumentáciou krízového riadenia subjektu.
(7)	Za vypracovanie interných predpisov a ich pravidelnú aktualizáciu zodpovedajú štatutárni zástupcovia subjektov, zástupcovia zriaďovateľov, prípadne ďalšie osoby určené ministrom školstva, vedy, výskumu a športu Slovenskej republiky.
Čl. 13	
Záverečné ustanovenia
Zrušuje sa Metodické usmernenie č. 28/2011, ktorým sa zabezpečuje priebeh výučby a prevádzka škôl a školských zariadení v čase mimoriadnej situácie, núdzového stavu, výnimočného stavu, vojnového stavu a vojny.
Čl. 14	
Účinnosť
Toto metodické usmernenie nadobúda účinnosť 1. novembra 2011.

minister

Obsah
Metodické usmernenie č. 62/2011,  ktorým sa zabezpečuje priebeh výučby a prevádzka škôl a školských zariadení v čase mimoriadnej situácie, núdzového stavu, výnimočného stavu, vojnového stavu a vojny
Prvá časť Úvodné ustanovenia
Čl. 1	Predmet úpravy
Druhá časť Vojnový stav a vojna
Čl. 2	Základné školy
Čl. 3	Stredné školy
Čl. 4	Športové školy, špeciálne školy, spojené školy, praktické školy,  školy s celodennou výchovou a internátne školy, súkromné školy a cirkevné školy
Čl. 5	Prijímanie na štúdium na stredných školách
Čl. 6	Vysoké školy
Tretia časť Mimoriadna situácia, núdzový stav a výnimočný stav
Čl. 7	Základné školy a stredné školy
Čl. 8	Športové školy, špeciálne školy, spojené školy, praktické školy,  školy s celodennou výchovou a internátne školy, súkromné školy a cirkevné školy
Čl. 9	Prijímanie na štúdium na stredných školách
Čl. 10	Vysoké školy
Štvrtá časť Spoločné ustanovenia
Čl. 11	Krajský školský úrad
Čl. 12	Spoločné ustanovenia
Čl. 13	Záverečné ustanovenia
Čl. 14	Účinnosť
Obsah